**IASB Update January 2019**

**Информационен бюлетин на Съвета по международни счетоводни стандарти (IASB) – януари 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee.  
  
Съветът проведе заседание на 23 януари 2019 г., сряда, в офисите на Фондация МСФО в Лондон.

Темите, по реда на обсъждането им, включваха:

* [Изменение на МСФО 17 *Застрахователни договори*](https://www.ifrs.org/news-and-events/updates/iasb-updates/january-2019/#1)
* [Добивни дейности](https://www.ifrs.org/news-and-events/updates/iasb-updates/january-2019/#2)
* [Дейности с регулирани цени](https://www.ifrs.org/news-and-events/updates/iasb-updates/january-2019/#3)
* [Въвеждане](https://www.ifrs.org/news-and-events/updates/iasb-updates/january-2019/#4) и прилагане

**Допълнителна информация**

Бъдещи заседания на Съвета:

* 6–8 февруари 2019 г.
* 11–15 март 2019 г.
* 8–12 април 2019 г.

**Изменение на МСФО 17 *Застрахователни договори* (Документ по програмата 2)**

На 23 януари 2019 г. Съветът проведе заседание, за да разгледа възможни изменения в МСФО 17 *Застрахователни договори,* отнасящи се до следните теми:

1. парични потоци при придобиване на застраховане—Документ по програмата 2A;
2. държани презастрахователни договори—Документи по програмата 2Б, 2В и 2Г; и
3. признаване на маржа на договорената услуга в печалбата или загубата—Документ по програмата 2Д*.*

***Парични потоци при придобиване на застраховане за подновявания извън границите на договора* (Документ по програмата 2A)**

Съветът реши в порядък на работна хипотеза да измени МСФО 17, така че да изисква предприятието:

1. да разпределя към очакваните подновявания на договори съответната част от паричните потоци при придобиване на застраховане, която може да бъде директно отнесена към новоиздадените договори.
2. да признава паричните потоци при придобиване на застраховане, разпределени към очакваните подновявания на договори като активи, прилагайки параграф 27 от МСФО 17 до момента, когато подновените договори биват признати.
3. да оценява възстановимостта на всеки актив, признат, прилагайки параграф 27 от МСФО 17, всеки период преди съответните договори да бъдат признати. Оценката на възстановимостта ще бъде базирана на очакваните парични потоци при изпълнение на съответната група договори.
4. да признава загуба в печалбата или загубата за всяка невъзстановима балансова стойност на актива, признат, прилагайки параграф 27 от МСФО 17.
5. да признава в печалбата или загубата обратното възстановяване на цялата или част от такава загуба, която преди това е била призната, когато условията за обезценка вече не са налице или са се подобрили.

Тринадесет от четиринадесетте членове на Съвета изразиха съгласие, а един – несъгласие с това решение.

***Държани презастрахователни договори* (Документи по програмата 2Б–2Г)**

Съветът реши в порядък на работна хипотеза да измени МСФО 17, за да:

1. разшири обхвата на изключението в параграф 66(в)(ii) от МСФО 17, така че да изисква предприятието да признава печалба в печалбата или загубата, когато предприятието признава загуби по обременяващи основни договори, до степента, в която държан презастрахователен договор покрива загубите от всеки договор на пропорционална база; и
2. изисква предприятието да прилага разширеното изключение, когато предприятието оценява договори, прилагайки подхода за разпределяне на премията.

Всички членове на Съвета изразиха съгласие с това решение.

Съветът реши също така в порядък на работна хипотеза да измени МСФО 17, за да разшири обхвата на изключението във връзка със смекчаване на риска по отношение на застрахователни договори с характеристики на пряко участие в разпределението на печалбата в параграф Б115 от МСФО 17, така че изключението да бъде приложимо, когато предприятието използва дериватив или презастрахователен договор, държан за смекчаване на финансовия риск, до степента, в която предприятието удовлетворява условията в параграф Б116 от МСФО 17.

Всички членове на Съвета изразиха съгласие с това решение.

***Признаване на маржа на договорената услуга в печалбата или загубата в общия модел* (Документ по програмата 2Д)**

Съветът реши в порядък на работна хипотеза:

1. да измени МСФО 17, така че в общия модел маржът на договорената услуга да бъде признаван в печалбата или загубата на базата на единици покритие, които се определят като се вземат под внимание както застрахователното покритие, така и услугата по възвръщаемост на инвестицията, ако има такава;
2. да измени МСФО 17, така че да посочи, че услуга по възвръщаемост на инвестицията е налице само когато застрахователният договор съдържа инвестиционен компонент;
3. да измени МСФО 17, така че да изисква предприятието да използва прилагана последователно преценка при вземане на решение дали е налице услуга по възвръщаемост на инвестицията, когато определя единиците покритие и да не предоставя цел или критерии за това определяне. Съветът обаче даде указания на екипа да обмисли включване в Основанието за заключения на част от анализа, съдържащ се в документа за Съвета, за да се дадат индикации какво тези преценки биха могли да включват;
4. да измени МСФО 17, така че да посочи, че периодът на услугите по възвръщаемост на инвестицията следва да бъде считан за приключващ, когато предприятието е извършило всички плащания по инвестиционните компоненти към притежателите на полиците по договора, като този период не следва да включва период на плащания към бъдещи притежатели на полици;
5. да измени МСФО 17, така че да изисква оценяването на относителното тегло на ползите, предоставяни от застрахователното покритие и услугите по възвръщаемост на инвестицията и модела им на предоставяне да се извършва на систематична и рационална база;
6. да потвърди, че прилагайки МСФО 17, паричните потоци, отнасящи се до изпълнението на услугите по възвръщаемост на инвестицията се включват в оценката на застрахователния договор;
7. да не променя изискванията на МСФО 17, отнасящи се до промени в паричните потоци при изпълнение, които коригират маржа на договорената услуга в общия модел; и
8. да измени МСФО 17, така че да посочи, че критерият за едногодишна допустимост по отношение на подхода на разпределяне на премията следва да бъде оценяван, като се вземат под внимание застрахователното покритие и услугата по възвръщаемост на инвестицията, ако има такава.

Тринадесет от четиринадесетте членове на Съвета изразиха съгласие, а един – несъгласие с тези решения.

***Следващи етапи***

На бъдещи свои заседания Съветът ще разгледа темите от Документ по програмата 2Г *Опасения и предизвикателства при въвеждане и прилагане* за заседанието на Съвета през октомври 2018 г., които все още не са обсъдени. След като Съветът разгледа всяка една тема поотделно, Съветът възнамерява да разгледа пакета изменения на бъдещо свое заседание. На това заседание Съветът ще прецени дали:

1. в резултат на измененията, решени от Съвета в порядък на работна хипотеза, се изискват някакви изменения в изискванията за оповестяване;
2. като цяло, ползите от измененията надвишават разходите; и
3. като цяло, измененията не пречат неправомерна на прилагането на стандарта.

**Добивни дейности (устно представена актуална информация)**

На 23 януари 2019 г. Съветът проведе заседание, за да бъде запознат с устна актуална информация от екипа относно напредъка във връзка с проекта, посветен на добивните дейности. От Съвета не бе поискано да взема каквито и да е решения.

**Дейности с регулирани цени (устно представена актуална информация)**

Съветът бе запознат с устна актуална информация от екипа относно напредъка във връзка с проекта, посветен на дейностите с регулирани цени. От Съвета не бе поискано да взема каквито и да е решения.

***Следващ етап***

Екипът преразгледа плана за бъдещи обсъждания със Съвета и сега има за цел да представи обобщение, описващо модела, на заседанието на Съвета, което ще се проведе през март 2019 г.

**Въвеждане и прилагане (Документ по програмата 12)**

На 23 януари 2019 г. Съветът проведе заседание, за да обсъди проекти, свързани с въвеждането, прилагането и поддържането на стандартите.

**Актуална информация от КРМСФО (Документ по програмата 12)**

Съветът бе запознат с актуална информация от проведеното през ноември 2018 г. заседание на Комитета по разясненията на МСФО. Подробности за това заседание са публикувани в бюлетина с актуална информация на Комитета по разясненията на МСФО (IFRIC *Update)* (Документ по програмата 12).

От Съвета не бе поискано да взема каквито и да е решения.

***Отсрочени данъци, отнасящи се до активи и пасиви, произтичащи от една-единствена сделка—предложение за изменения в МСС 12* (Документи по програмата 12A–12В)**

Съветът обсъди изискванията за преход и други конкретни аспекти на предложените изменения в МСС 12 *Данъци върху дохода,* които членовете на Съвета повдигнаха на проведеното през октомври 2018 година заседание. Предложените изменения ще стеснят обхвата на изключението от изискванията при първоначално признаване в параграфи 15 и 24 от МСС 12. Изключението няма да се прилага вече в степента, в която при първоначално признаване на дадена сделка предприятието би признало еднакви суми на отсрочени данъчни активи и пасиви.

Съветът реши:

1. да изисква предприятията да прилагат предложените изменения ретроспективно, прилагайки МСС 8 *Счетоводни политики, промени в счетоводните приблизителни оценки и грешки*. На предприятията обаче ще се разрешава да преценяват дали изискванията в МСС 12 за признаване на отсрочени данъчни активи са изпълнени само на датата на преминаване (облекчение при преминаване).
2. да предостави облекчение при преминаване за предприятията, прилагащи стандартите за първи път, т.е. на тези предприятия ще бъде разрешено да преценяват дали изискванията в МСС 12 за признаване на отсрочени данъчни активи са изпълнени само на датата на преминаване към МСФО.
3. да разреши по-ранното прилагане на предложените изменения.

Всичките четиринадесет членове на Съвета изразиха съгласие с тези решения.

Съветът обсъди също така и стъпките от регламентираната процедура във връзка с предстоящия проект за обсъждане на предложените изменения в МСС 12.

Съветът реши в порядък на работна хипотеза, че периодът за предоставяне на коментари по предложените изменения в МСС 12 следва да бъде като минимум 120 дни. Всичките четиринадесет членове на Съвета изразиха съгласие с това решение.

Всичките четиринадесет членове на Съвета потвърдиха, че са се уверили, че Съветът е изпълнил приложимите изисквания на регламентираната процедура и че е осъществил в достатъчна степен консултации и анализи, за да пристъпи към гласуване на предложените изменения на МСС 12.

Нито един от членовете на Съвета не даде индикации, че възнамерява да изрази несъгласие с предложените изменения на МСС 12.

***Следващ етап***

Съветът планира да издаде проект за обсъждане през второто тримесечие на 2019 г.